
1.
TAUST

Menetlus

Komisjon esitas 26. oktoobril 2006 ettepaneku Euroopa Parlamendi ja nõukogu määruse (metallilise elavhõbeda ekspordi keelustamise ja turvalise ladustamise kohta) vastuvõtmiseks EÜ asutamislepingu artiklis 251 sätestatud kaasotsustamismenetluse kohaselt.

Euroopa Majandus- ja Sotsiaalkomitee esitas oma arvamuse 25. aprillil 2007.

Euroopa Parlament võttis vastu oma seisukoha esimesel lugemisel 20. juunil 2007.

Nõukogu võttis vastu ühise seisukoha 20. detsembril 2007. Euroopa Parlament võttis vastu oma seisukoha teisel lugemisel 21. mail 2008.

2.
Komisjoni ettepaneku eesmärk

Komisjon võttis 28. jaanuaril 2005 vastu ühenduse elavhõbedaalast strateegiat käsitleva teatise nõukogule ja Euroopa Parlamendile (KOM(2005) 20 (lõplik)).

Meetmega 5 nähakse ette järgmist: „Ennetava sammuna seoses ... kavandatud elavhõbeda esmatootmise järkjärgulise lõpetamise ja ülejääkide uuesti käibelelaskmise pidurdamisega kogu maailmas kavatseb komisjon teha ettepaneku muuta määrust (EÜ) nr 304/2003 ühenduse elavhõbedaekspordi järkjärguliseks lõpetamiseks hiljemalt 2011. aastaks.”

Meetme 9 kohaselt „võtab komisjon meetmed kloorleeliste tööstusest pärit elavhõbeda ladustamiseks vastavalt ajagraafikule, mis on kooskõlas elavhõbeda eksportimise kavatsetava järkjärgulise lõpetamisega aastaks 2011. Kõigepealt uurib komisjon kokkuleppevõimalusi selle tööstusharuga.”

Nõukogu võttis 24. juunil 2005 vastu järeldused elavhõbedaalase strateegia kohta. Nõukogu kiitis heaks komisjoni teatise ning rõhutas „ühendusest elavhõbeda eksportimise järkjärgulise lõpetamise ettepaneku olulisust”. Samuti kutsus nõukogu komisjoni „võtma nii kiiresti kui võimalik meetmeid … ning esitama asjakohaseid ettepanekuid” järgmises küsimuses: „ühendusest elavhõbeda eksportimise järkjärguline lõpetamine ja elavhõbeda, sealhulgas kloorleeliste tööstusest pärineva elavhõbeda ohutu ladustamine või kõrvaldamine aja jooksul, mis on kooskõlas elavhõbeda eksportimise kavatsetava järkjärgulise lõpetamisega”.

Euroopa Parlament võttis 14. märtsil 2006 vastu strateegiat toetava resolutsiooni, milles rõhutati „kui oluline on komisjoni ennetav ettepanek lõpetada järk-järgult metallilise elavhõbeda … eksport ühendusest” ning paluti komisjonil „võtta meetmeid, et tagada kogu kloorleeliste tööstusest pärineva elavhõbeda ohutu ladustamine”.

Kõnealuse Euroopa Parlamendi ja nõukogu määruse ettepaneku eesmärk on rakendada strateegia meetmeid 5 ja 9, keelustades metallilise elavhõbeda ekspordi ühendusest, hoides ära nimetatud elavhõbeda uuesti käibelelaskmise ning tagades selle turvalise ladustamise. Peamine eesmärk on piirata varasemate elavhõbedaheidete tekitatud jääva kogumi edasist kasvu.

3.
Komisjoni märkused

3.1
Üldist

Euroopa Parlament võttis täiskogu istungil 21. mail 2008 vastu eelnevalt nõukoguga kooskõlastatud 22 muudatusest koosneva kompromisskokkuleppe, et saavutada kokkulepe teisel lugemisel.

Kõnealused muudatused hõlmavad peamiselt järgmist:

· ekspordikeelu kohaldamisala (laiendatud kahele elavhõbedaühendile ja suure elavhõbedasisaldusega segudele, et vältida metallilise elavhõbeda ekspordikeelust möödaminemist),

· ekspordikeelu jõustumise kuupäev (15. märts 2011 senise 1. juuli 2011 asemel),

· seos teabevahetuse ja turvalise kõrvaldamise võimalusi (tahkestamine) käsitleva aruande ning komiteemenetluse raames eriliste vastuvõetavuskriteeriumide vastuvõtmise vahel,

· laiendatud aruandlusnõuded ning

· parandatud läbivaatamisklausel.

Komisjon kiidab kõik kõnealused muudatused heaks, kuna need on kooskõlas ettepaneku üldeesmärgi ja -laadiga.

3.2
Muudetud ettepanek

EÜ asutamislepingu artikli 250 lõike 2 kohaselt muudab komisjon vastavalt eespool esitatule oma ettepanekut.

